अंतरराष्‍ट्रीय महिला दिवस (आठ मार्च) के मौके पर पीएम नरेंद्र मोदी झुंझनूं जा रहे हैं. लोगों के मन में स्‍वाभाविक रूप से यह सवाल उठ रहा है कि आखिर प्रधानमंत्री ने इस महत्‍वपूर्ण मौके पर झुझुनूं जाने का निश्‍चय क्‍यों किया? दरअसल दोनों ही बातें एक-दूसरे से जुड़ी हैं. दरअसल राजस्‍थान का झुंझुनूं जिला बेहद खराब लिंगानुपात के लिए गिना जाता रहा है. लेकिन जब से प्रधानमंत्री नरेंद्र मोदी ने ‘बेटी बचाओ-बेटी पढ़ाओ’ अभियान की शुरुआत की है, उसके बाद से इस जिले में अभूतपूर्व ढंग से लिंगानुपात में सुधार हुआ है.वर्ष 2011 में राजस्‍थान के 33 जिलों में से सबसे खराब लिंगानुपात झुंझनूं जिले का ही था. उस वक्‍त इस जिले का लिंगानुपात 1000 पुरुषों पर 837 महिलाओं का था, लेकिन इस अभियान की शुरुआत के बाद यह बढ़कर 955 हो गया है. प्रशासनिक प्रयासों से हुए इस सुधार के लिए झुंझुनूं को महिला एवं बाल विकास मंत्रालय पिछले दो साल में कई बार सम्मानित भी कर चुका है. इसी वजह से महिला दिवस के मौके पर प्रधानमंत्री नरेंद्र मोदी यहीं से बेटी बचाओ-बेटी पढ़ाओ अभियान को विस्तार देने के साथ ही राष्ट्रीय पोषण मिशन की शुरुआत भी करेंगे.